ไฟแนนซ์
โดย...ต้นหลิว
9 ก.ย. 2558

โดย...ต้นหลิว
...หมดหน้าที่สมาชิกสภาปฏิรูปแห่งชาติ (สปช.) งวดนี้แล้ว กอบศักดิ์ ภูตระกูล ก็ยังไม่ได้หยุดพักจริงจังเสียที เพราะนอกจากงานที่แบงก์กรุงเทพแล้ว ยังคงต้องวิ่งทำหน้าที่ในฐานะนักวิชาการให้ความเห็นและความรู้กับสื่อและงานสัมมนาเวทีต่างๆ ดีไม่ดีงานนี้อาจมีสิทธิถูกดึงตัวกลับมาทำงานในสภาอีกรอบยาวๆ 
...รัฐบาลทยอยเข็นมาตรการออกมาช่วยพยุงผู้ประกอบการเอสเอ็มอีเป็นระยะ หนึ่งในนั้นคือการปรับเงื่อนไขการค้ำประกันของ บสย.ใหม่ จากเดิมที่อนุมัติเพิ่มเป็น 30% จาก 18% โดยให้ บสย.กับแบงก์แบ่งกันรับความเสี่ยงคนละครึ่ง มางวดนี้ยอมผ่อนผันเงื่อนไขให้มากขึ้น 15% แรกของความเสียหาย บสย.รับไป ส่วน 15% ของความเสียหายหลังให้แบงก์กับ บสย.แบ่งกันคละครึ่ง จะได้ไม่ต้องอิดออด ยอมปล่อยกู้ให้เอสเอ็มอีเพิ่มขึ้นจริงๆ 
งานนี้ บสย.แบกรับเต็มๆ แต่ได้ยินมาว่าวงประชุมที่เคาะกันมีแต่คนของคลังกับ กกร. คุยกันแค่สองฝ่าย ส่วนคนค้ำน่ะกลายเป็นคนวงนอกรอรับคำสั่งตามเดิม
...มีคนเห็น พัชร สมะลาภา ดูเด็กลงจนน่าตกใจ ไม่รู้ว่าเป็นเพราะอยากลดวัยทำตัวให้กลมกลืนไปกับเด็กๆ จุฬาฯ ที่ไปลงคอร์สเรียนภาษาจีนหรือเปล่า 
...เงินบาทต่ำสุดรอบ 6 ปีครึ่ง จนหลายสำนักต้องออกมาปรับคาดการณ์ค่าเงินบาท ณ สิ้นปี 2558 กันใหม่ กลายเป็นเรื่องจิ๊บๆ ไปเลย เมื่อเทียบกับเพื่อนบ้านอย่างมาเลเซียและอินโดนีเซีย
2 รายนั้นเขาอ่อนค่ากันในรอบ 17 ปี หรือแย่สุดชนิดที่ไม่ได้เห็นกันมานาน นับตั้งแต่วิกฤตการณ์ต้มยำกุ้งปี 2540-2541 เลยทีเดียว เพราะไม่ใช่อ่อนค่าปกติตามภูมิภาค แต่เป็นเพราะราคาโภคภัณฑ์ที่เป็นหัวใจหลักของประเทศตกต่ำ ซ้ำด้วยปัญหาการเมืองภายในจนมีม็อบใหญ่ประท้วงทั่วกรุง แถมยังถูกซ้ำจากการทยอยถอนทุนกลับบ้านเตรียมรับเฟดขึ้นดอกเบี้ยปลายปีนี้ จนบางคนกังวลว่าจะแย่เหมือนรัสเซีย หรือจะเกิดเอฟเฟกต์ไปถึงเพื่อนบ้านด้วยหรือไม่